Vermeende Facebook-verkragter in die hof(Foto: Thomas Ulrich/Pixabay) ŉ 32-jarige man, wat as die “Facebook-verkragter” bekend staan, het in die Odendaalsrus-landdroshof in die Vrystaat verskyn op aanklag van verkragting. Kol. Thandi Mbambo, woordvoerder van die polisie, het gesê die saak is tot 29 Junie uitgestel vir ŉ formele aansoek om borgtog. Die man is in hegtenis geneem ná hy ŉ vrou deur Facebook gekontak het en haar gelok het om hom op 20 Junie 2020 in Odendaalsrus te ontmoet waarna hy haar verkrag het. Maroela Media het vroeër berig die 25-jarige vrou, van Welkom, het na Odendaalsrus gereis om ŉ mansvriend te ontmoet wat sy deur Facebook leer ken het, vir hul eerste direkte ontmoeting. Tydens die ontmoeting het die man ŉ gesigmasker gedra en hy was nie bekend aan die vrou nie. Volgens berigte het die verdagte die slagoffer met ŉ mes gedreig en haar na die bosse geneem agter ŉ laerskool waar hy haar glo verkrag het. Hy het haar daarna R20 gegee sodat sy kon terugkeer na Welkom. Die vrou het die saak by die Kutlwanong-polisie aangemeld waar ŉ saak van verkragting aanhangig gemaak is. Terwyl sy nog by die polisiestasie was, het sy ŉ oproep van haar vermeende aanvaller ontvang en hy wou om verskoning vra vir dit wat gebeur het. Hy wou haar graag weer sien. Die polisiebeamptes het ŉ plan beraam om die verdagte aan te keer en die vrou voorgesê wat om vir die verdagte te sê om ’n moontlike inhegtenisneming te bewerkstellig. Die verdagte is later in die omgewing van Lengoeleng in hegtenis te neem. “Die verdagte was tydens die inhegtenisneming in die besit van die selfoon waarmee hy met die slagoffer gepraat het, ’n swart mus en swart handskoene. Nog bewyse is later by die misdaadstoneel ingewin vir forensiese ondersoek,” het Mbambo gesê. Lt.genl. Baile Motswenyane, provinsiale polisiekommissaris, het vroue gemaan om versigtig te wees wanneer hulle van sosiale media gebruik maak, omdat seksuele oortreders dié platforms gebruik om toe te slaan op niksvermoedende vroue. Hy het die beamptes geloof vir hul vinnige reaksie. Dít volg kort nadat ’n vermeende reeksverkragter in Noordwes in hegtenis geneem is wat glo ook van sosialemedianetwerke gebruik gemaak het om sy slagoffers te lok.